צ'ארלי צ'פלין – הנווד הנצחי – מכונה בפי רבים גדול האמנים של המאה העשרים ונחשב לגאון חלוצי שעיצב ושכלל את הקומדיה הקולנועית. מיליוני אנשים בעולם, צעירים ומבוגרים, נסחפו אחר סרטיו והוקסמו מדמותו האייקונית. האדם והסמל הטביעו חותם על האנושות כולה ביצירות קולנועיות עתירות מבע אידיאולוגי וצורני כאחד. יצירותיו היו הד ואלגוריה לחייו שלו – שילוב מורכב ומרתק בין מיתוס לאדם.
בהרצאה נתחקה אחר ציוני דרך בחייו של צ'פלין: ילדותו הקשה באנגליה, כניסתו לעסקי השעשועים, מסלול הייסורים בדרך אל התהילה והגעתו למעמד של כוכב ענק. ההרצאה תפרוש בפנינו יריעה רחבה מיצירתו ומסצנות סרטיו הגדולים, ונראה כיצד נהפכה הקומדיה לסוגה קולנועית פופולרית, וכיצד אחז בשרביט הבימוי, ההפקה וההלחנה בסרטיו.
מכיוון שהאוטוביוגרפיה של צ'פלין שזורה בסרטיו, לא נפסח על מורכבותו כאדם: הסלידה העזה מדיקטטורים, הנהייה אחר ההומניזם, הקונפליקט עם הממסד האמריקני והגלות באירופה, וגם שערוריות המין, שהטילו צל קודר על המיתוס הנצחי. מהלך חייו ויצירתו עיצבו את אחת הדרמות המורכבות ביותר בתולדות הקולנוע.
המרצה ארז בר בעל תואר ראשון במדעי המדינה ותקשורת וסטודנט לתואר שני בתרבות הקולנוע. מרצה בכיר במכללה למינהל חיפה ובמכינות שיקומיות מטעם משרד הבריאות. מרצה בנושאי תרבות, מוסיקה וקולנוע במוסדות שונים ברחבי הארץ.
אם נחוץ הסדר הנגשה, יש לפנות לדוא"ל: events_nagish@openu.ac.il עד 10 ימי עבודה לפני מועד האירוע.